google/wiki40b huggingface dataset:
Barbara Fredrickson

Barbara L. Fredrickson (gimusi 1964 m.) yra psichologijos profesorė, dėstanti University of North Carolina at Chapel Hill. Labiausiai pripažintas Fredrickson darbas yra „plėsk ir kurk“ pozityviųjų emocijų teorija, kuri teigia, kad evoliuciškai pozityviosios emocijos susiformavo tam, kad skatintų kūrybingumą, atvirumą naujoms idėjoms, smalsumą, eksperimentavimą su naujomis veiklomis. Visa tai leidžia žmonėms kurti naujus resursus, tokius kaip įgytos žinios ir socialiniai ryšiai. Fredrickson įgijo psichologijos mokslų daktaro laipsnį Stanfordo universitete 1990 m.

”Plėsk ir kurk“

Fredrickson atliktų tyrimų metu atsitiktinai atrinkti tiriamieji žiūrėjo filmus, sukeliančius teigiamas emocijas, tokias kaip linksmumas ir pasitenkinimas, ir neigiamas emocijas, tokias kaip baimė ir liūdesys, arba nesukeliančius jokių emocijų. Tie tiriamieji, kurie patyrė teigiamas emocijas, demonstruodavo padidėjusį kūrybingumo ir išradingumo lygį, gebėjimą mąstyti plačiau, suvokti platesnį kontekstą. Ilgalaikiai tyrimai rodo, kad pozityvios emocijos lemia ilgalaikių resursų kūrimą, tokių kaip psichologinis atsparumas, psichologinis sveikatingumas, didesnis pasitenkinimu gyvenimu jausmas.

Atsvėrimo efektas

Straipsnyje „Pozityviųjų emocijų atsvėrimo efektas“ Barbara Fredrickson su kolegomis argumentuotai įrodinėja, kad teigiamos pozityvios emocijos atsveria negatyvių emocijų poveikį kraujotakos sistemai, t. y. sukelia atvėrimo efektą (angl. "the undoing effect"). Kuomet žmonės patiria stresą, pagreitėja jų širdies ritmas, pakyla cukraus lygis kraujyje, imuninė sistema susilpnėja. Šie ir kiti pokyčiai organizme įvyksta tam, kad žmogus galėtu imtis greitų ir intensyvių veiksmų iškilusiai grėsmei pašalinti. Tai yra natūralūs biologiniai procesai reikalingi išlikimui. Visgi, netgi tada, kai stresą sukelianti situacija pašalinama, o minėti organizmo pokyčiai pernelyg ilgai nenuslūgsta, ilgainiui tai tampa labai svarbia sveikatos problemų, tokių kaip vainikinė širdies liga, priežastimi. Tai lemia trumpesnę vidutinę gyvenimo trukmę.  1500 žmonių tyrimas Kalifornijoje parodė, kad vaikai, kurių tėvai išsiskyrė anksčiau negu vaikams sukako 21 metai, gyveno vidutiniškai 4 metais trumpiau negu tie vaikai už likusius tyrimo dalyvius. Psichologai šį skirtumą aiškina ilgalaikio streso, kurį vaikai patyrė dėl intensyvaus tėvų konfliktavimo, poveikiu.
Ir laboratorijos tyrimai, ir žmonių apklausos rodo, kad teigiamos emocijos žmonėms, kurie buvo paveikti streso, leidžia sugrįžti į normalią fiziologinę būseną. Šios išvados, rodo, kad teigiamos emocijos daro žmones sveikesnius bei didiną ilgaamžiškumą.

Pripažinimas

2000 m. Fredrickson už savo nuopelnus plėtojant „plėk ir kurk“ teoriją gavo Templeton pozityviosios psichologijos prizą, į kurį įėjo ir $100.000 suma finansuoti jos tolimesnius tyrimus. Fredrickson tyrimai susilaukė finansinės paramos ir iš Nacionalinio mentalinės sveikatos instituto (National Institude of Mental Health), vyriausybinės JAV institucijos ir didžiausios institucijos pasaulyje, kurios specializacija yra psichinės sveikatos tyrimai.
Mečislovas Žalakevičius

Biografija

1967-1972 m. studijavo Vilniaus universitete, 1973-1977 m. tuometiniama Zoologijos ir parazitologijos institute aspirantūroje.
1972-1973 m. dirbu Zoologijos ir parazitologijos institute inžinieriumi, 1977-1979 m. – vyriausiuoju inžinieriumi. Iki 1984 m. buvo grupės vadovas, vėliau Ornitologijos laboratorijos vedėjas. Nuo 1989 m. – Ekologijos instituto direktoriaus pavaduotojas mokslui ir studijoms, nuo 1992 m. – Sausumos ekosistemų skyriaus vadovas, 2003-2010 m. – Ekologijos instituto direktorius, 2010–2013 m. Gamtos tyrimų centro direktorius. Yra parašęs per 180 mokslinių straipsnių ir 20 mokslinių monografijų ir knygų (su bendraautoriais), sukūręs naują paukščių migracijos reguliavimo teoriją.
1996 m. suteikta Lietuvos mokslo premija. 2007 m. įteikta Lietuvos MA Tado Ivanausko premija už nuopelnus gamtosaugos srityje.
Darvinizmas

Darvinizmas ir evoliucijos teorija

Dėl biologijos ir genetikos pažangos evoliucijos teorija buvo išplėsta. Šią išplėstą teoriją gydytojas ir biologas August Weismann (1834–1914) pavadino neodarvinizmu
Mokslinė biologinės evoliucijos teorija vystosi toliau ir įtraukia naujas žinias iš neurobiologijos, molekulinės genetikos, populiacijų biologijos, sistemų teorijos, žaidimų teorijos. Dėl to ji dar vadinama sintetine evoliucijos teorija.
Žeimių GS

Istorija

XX a. 8-ajame dešimtmetyje perėmė didžiąją dalį kaimyninio Dargužių kaimo. 2017 m. Žeimių GS gyvenvietė buvo prijungta prie Dargužių kaimo.
Salynas

Salynas (arba archipelagas, nuo it. arcipelago -> gr. Αιγαίο Πέλαγος = Egeo Pelagos – Egėjo jūra) – grupė jūroje esančių salų, išsidėsčiusių netoli viena kitos ir dažniausiai tokios pačios kilmės (žemyninės, vulkaninės, koralinės) ir turinčios panašią geologinę struktūrą. Dažniausiai salynu vadinamos atviroje jūroje esančios salos, rečiau – esančios netoli žemyno.
Alain Platel

Alain Platel (g. 1956 m. balandžio 9 d. Gente, Belgijoje) – belgų choreografas, teatro režisierius, geriausiai žinomas už darbą su tarptautiniu Belgijos kolektyvu „Les Ballets C de La B“, kurį jis įkūrė 1984 m.

Biografija

Scenos meno jis pradėjo mokytis dar būdamas vaikas. Būdamas 11 metų, pradėjo mokytis mimikos meno Marcel Hoste mokykloje, Gente, kur studijavo 1969–1973 m. (buvo vienintelis vaikas suaugusiųjų mokykloje). JAV dirbo mokytojos Wandos Niuton asistentu, su mokytoja Virginia Meyers. Grįžęs mokėsi universitete ir įgijo logopedo diplomą. 1980 metais pradėjo kurti choreografiją, kuri buvo tarsi „miksai“ įvairių meno pakraipų, t. y. šokio, teatro, muzikos ir cirko.
Laimėjo tarptautinių apdovanojimų, įskaitant prestižinį prizą Nouvelle Réalités Théâtrales 2001 metais iš Europos Sąjungos.
Danutė Keršiūtė-Pečeliūnienė

Biografija

Vyras Povilas Pečeliūnas. 1962 m. baigė Kultūros ir švietimo technikumą Vilniuje. 1962–1963 m. dirbo bibliotekininke, 1980–1987 m. – LTSR hidrometeorologijos ir gamtinės aplinkos kontrolės valdyboje.
Nuo 1969 m. įsitraukė į savilaidos darbą, nuo 1975 m. daugino laikraštį „Aušra“, Lietuvos katalikų bažnyčios kroniką, filosofų A. Maceinos, J. Girniaus ir kitų kūrinius, teikė informaciją nelegaliems leidiniams. 1979 m. su Povilu Pečeliūnu parengė ir leido nelegalų laikraštį „Alma Mater“, 1981 m. su A. Žilinsku, T. B. Burauskaite – nelegalaus leidinio „Perspektyvos“ 11 numerį. Dėl antisovietinės veiklos 1963 m., 1987 m. priversta išeiti iš darbo, 1979 m. atleista, buvo KGB persekiojama.
Frigė

Skandinavų mitologijoje Frigė – vyriausiojo dievo Odino žmona, asų karalienė. Vedybų, motinystės, vaisingumo, namų židinio, meilės, dangaus deivė. Pagrindinė deivės funkcija skandinavų mituose, kad ji yra motina ir žmona. Turi pranašystės galią, tačiau matytų vizijų niekam neatskleidžia, bei yra vienintelė, kuriai Odinas leidžia atsisėsti į Hlidskjalfą, Odino sostą, iš kurio matosi visas pasaulis. Kartu su vyru dalyvauja Laukinėje medžioklėje. Kaip vyriausio dievo žmona, dažnai pasirodo kaip deivė motina žemė. Dauguma asų yra jos vaikai arba anūkai. Vaikai: Baldras ir Hiodas, turi daug povaikų. Dievas Toras sūnus arba brolis.

Tarnaitės

Jos draugė gydymo deivė Eirė. Kitos Frigės tarnaitės: Hlinė, apsaugos deivė, Gna, deivė pasiuntinė, ir Fila vaisingumo deivė, kuri neša jos brangenybių skrynelę, rūpinasi batais bei žino visas jos paslaptis. Nėra tiksliai aišku ar Hlinė, Gna ir Fila yra jos tarnaitės ar tik jos skirtingi aspektai. Kartais minimi 11 ar net 12 Frigės deivių padėjėjų (tarp jų ir 4 paminėtos).
Antroposofija

Antroposofija (gr. ἀνθρώπος – žmogus, σοφία – išmintis) − filosofija apie žmogų, kaip dvasinių jėgų nešėją, išplėtota austrų filosofo Rudolfo Šteinerio XX a. pradžioje iš teosofijos. R. Šteineris antroposofija siekė sukurti eksperimentinį mokslą, kurio tikslas pratimų pagalba (euritmijos, muzikos, misterijų, meditacijos ir kitų) atverti žmogaus galimybes, gebėjimą pažinti savo prigimtį, tiesą, tikrovės esmę, Dievą.
Antroposofija ne religija, joje bandomos jungti tradicinės senosios, viduramžių (rytų pasaulėžiūros, antikos misterijų, krikščionybės) idėjos su mokslu ir naujųjų laikų idealistinėmis filosofijomis.
Platono įtaka antroposofijoje pasireiškia socialinėje trinarystėje, kur siekiama: dvasiniame gyvenime − laisvė, teisėje − lygybė, ekonomikoje − brolybė. Švietimui filosofas pasiūlė Valdorfo pedagogiką, kuri paplito Europoje, JAV ir visame pasaulyje. Žemdirbystėje nagrinėjami augalų bioritmai, išvystyta ekologiška biodinaminė žemdirbystė. Antroposofinė medicina plėtoja visuminę kūno, sielos ir dvasios nedalomą vienovę, homeopatiją.
1913 m. Dornache (Šveicarija) R. Šteineris įkūrė antroposofijos draugiją (veikiančią ir dabar). Nuo 1960 m. vyksta proveržis, ima sparčiau plisti antroposofinės idėjos, Valdorfo ugdymo įstaigos.
Lietuvoje antroposofija turėjo įtakos Vydūnui, po nepriklausomybės atkūrimo įkurta virš 20-ties Valdorfo padagogikos įstaigų, kuriasi biodinaminiai ūkiai, antroposofinės medicinos paslaugos.

Kritika

Antroposofija laikoma ir okultizmu, o Socialinė trinarystė kritikų laikoma utopija.
TCP

TCP (angl. Transmission Control Protocol) – tai vienas iš pagrindinių protokolų, esančių Internetinių protokolų rinkinyje (angl. Internet protocol suite). TCP yra tarpinis lygis tarp IP ir aplikacijos bei priklauso transportavimo lygmeniui, pagal OSI kompiuterinių tinklų modelį. Naudodamos šį protokolą, aplikacijos gali sukurti jungtis tarp viena kitos ir dalintis duomenimis. Priešingai nei UDP, šis protokolas užtikrina patikimą duomenų perdavimą tarp dviejų tinklo taškų: duomenys gaunami ta pačia tvarka kuria buvo siunčiami (paketai rūšiuojami pagal sekos numerį) ir (jei apskritai yra ryšys) visada pasiekia adresatą. Negautas ar gautas su klaida paketas persiunčiamas. Tačiau visa tai pasiekiama dėka TCP jungties (angl connection) kuriai sukurti tenka siųsti papildomus paketus. Kartą sukurta, tokia jungtis egzistuoja kol kuri nors pusė jos nenutraukia (galima ir pusiau nutraukta jungtis kuomet siųsti gali tik viena pusė). Serveris gali palaikyti didelį (tūkstančius) tačiau ribotą kiekį TCP jungčių. TCP naudoja efemerinius portus.

Pažeidžiamumas

TCP gali būti pažeidžiamas įvairiomis atakomis. Labiausiai paplitusi yra SYN ataka, paplitusi po 1996 metų, kai keli žurnalai išspausdino jos aprašymus su atakuojančio kodo pavyzdžiais.
Paplitusi taip pat numatytos sekos ataka, kai sesijos metu puolanti pusė pasiunčia paketą neva nuo vieno sesijos dalyvių. Toks paketas gali nutraukti TCP jungtį, nors visiškai ją perimti sudėtinga. Numatytos sekos ataka buvo lengvesnė kuomet pradinis numeris buvo lengvai numatomas (šiuo metu seka pradedama nuo atsitiktinio skaičiaus).
Aharon Barak

Biografija

Gimė 1936 m. rugsėjo 16 d. Kaune, Zvi Brick šeimoje. Nuo 1941 m. kartu su tėvais gyveno Kauno gete. Po karo pabėgo į Romą, iš kur po dvejų metų išvyko į Jeruzalę. Studijavo teisę, tarptautinius santykius ir ekonomiką Jeruzalės hebrajų universitete, mokslus baigė 1958 metais. Vėliau tarnavo Izraelio ginkluotosiose pajėgose. Atlikęs tarnybą 1963 m. tapo teisės mokslų daktaru. 1966-1967 m. studijavo Harvardo universitete. 1968 m. tapo Jeruzalės hebrajų universiteto profesoriumi, o 1974 m. teisės fakulteto dekanu. 1978-1995 m. buvo Izraelio aukščiausiojo teismo teisėjas, 1995-2006 m. aukščiausiojo teismo prezidentas. Baigęs darbą teisme toliau dėsto Izraelio aukštosiose mokyklose ir Jeilio teisės mokykloje. Už nuopelnus įgyvendinant Izraelio teismų reformas apdovanotas įvairiais valstybiniais apdovanojimais.
Barbutas

Barbutas – XV a. Italijai būdingas vientisas aptakus šalmas su uždara veido dalimi, turinčia aiškų T ar Y pavidalo plyšį akims ir burnai.
Antveidžio neturintis barbutas yra labai panašus į korintinį šalmą. Spėjama, kad barbutus ėmė gaminti kopijuodami šį antikinį šalmą. Naudotas nuo maždaug 1350 m. iki XV a. pabaigos.
Lupikavimas

Lupikavimas – pinigų skolinimas už labai aukštas palūkanas. Dažniausiai už aukštas palūkanas skolinamasi ne gamybai, o pragyvenimui, kartais tiesiog pragyvenimo lygiui palaikyti ar jį net pakelti. 
Pinigų skolinimas už palūkanas uždraustas kai kuriose valstybėse ir religijose (Pvz.: Islamo ir krikščionybės religijose iki viduramžių), nes pinigai nedaro pinigų. Buvo manoma, kad žėmės ūkyje ir manufaktūrose produkcija auga darbo dėka, o pinigai auga apgaulės būdu, neįdedant darbo.)

Istorija

Viduramžiais, kai buvo silpnai išvystyta gamyba ir žemės ūkyje naudotos primityvios žemės apdirbimo priemonės, skolintis gamybai nebuvo didelio poreikio. Dažnai skolinosi didikai palaikyti ar pakelti savo gyvenimo lygį, todėl nenuostabu, kad į palūkininkavimą, kuris kartais peraugdavo į lupikavimą, buvo žiūrima ne visai gerai.
Palūkininkavimą vaizduodavo įvairių epochų dailininkai, taip pat jį aprašė JAV poetas, Ernesto Hemingvėjaus draugas Ezras Paundas, rusų rašytojas Fiodoras Dostojevskis.
Kartais palūkininkai labai sukeldavo palūkanas, todėl buvo bandoma juos riboti. Kijevo Rusios kunigaikštis buvo išleidęs įsakymą, kuriame nurodė, kad palūkanos negali pakilti daugiau kaip 400 nuošimčių. Tarpukario Lenkijoje palūkanos, didesnės negu 10 nuošimčių, buvo laikomos lupikiškomis ir draudžiamos.
Laterano V susirinkimas 10-ojoje sesijoje, 1515 m. gegužės 4 d., priėmė nutarimą dėl Montes pietatis (institucijų, skolinusių vargšams), kuriame, aprašydamas šių institucijų priešininkų argumentus, teigė, kad lupikavimas tikrąja prasme pasireiškia, kai daiktas, kuris nieko nesukuria, panaudojamas gauti naudai ir pelnui be jokio darbo, išlaidų ar rizikos. Tame nutarime Susirinkimas pripažino šias institucijas nelupikaujančiomis, teisėtomis, dargi pagirtinomis, jei jos be paskolos gauna ir nedidelę sumą savo išlaikymui, bet be pelno.

Dabartis

Kai kuriose valstybėse - Lietuvoje, Lenkijoje (Lenkijos civilinis kodeksas § 286, § 304) ir Vokietijoje (§ 138 , BGB § 291) - aukštos palūkanos gali būti priskirtos prie vienos iš pusių vertimo priimti nelygias sąlygas būdų ir yra draudžiamos. Įstatymuose nėra nurodytas konkretus palūkanų dydis, nuo kurio būtu sprendžiama, kad jis jau lupikiškas. Pagal sutarčių teisę sutarties likimas sprendžiamas tik pagal tai, kaip sudaryta sutartis ir kas ją tvirtino. Teisę plėtoja ir formuoja teismų praktika.
Pramoninė žvalgyba

Pramoninė žvalgyba – ekonominės, pramoninės informacijos surinkimo teorija ir praktika.
Žinoma nuo pat industrializacijos pradžios, susikūrus pirmoms pramonės įmonėms. Nesant įstatyminių konkurencinių taisyklių, patentinės apsaugos, plito įvairiose valstybėse. Konkurentus domino ne tik technologiniai ypatumai, darbo organizavimas, atsakingi asmenys kitose įmonėse, bet ir nauji modeliai, prototipai, ateities planai kurioje nors įmonės (fabriko, gamyklos) srityje.
Ekonominė žvalgyba plėtojosi pramoninės žvalgybos pagrindu: nuo atskirų pramonės įmonių ekonominės informacijos rinkimas tapo aktualus ir kituose sektoriuose. Taip atsirado konkurencinė žvalgyba, apimanti bet kurį verslo sektorių.
Suvalkų apskritis (Rusija)

Istorija

Apskritis sudaryta 1866 m. Augustavo gubernijoje iš vakarinės Seinų apskrities dalies. Nuo 1867 m. prijungta prie naujai sudarytos Suvalkų gubernijos. I pasaulinio karo metu 1915 m. apskritį užėmė Vokietijos imperija ir prijungė prie Oberosto. Po I pasaulinio karo apskričiai tapus II Lenkijos respublikos dalimi prie jos buvo prijungta pietvakarinė Seinų apskrities dalis bei atskirtas šiaurės rytuose buvęs Mockavos valsčius, kuris vienintelis iš visos apskrities atiteko Lietuvai. 1919 m. Mockavos valsčius buvo panaikintas ir visa jo teritorija įtraukta į naujai sukurtą lietuvišką Punsko valsčių su centru Sangrūdoje.

Gyventojai

Pagal 1897 m. Rusijos imperijos gyventojų surašymą apskrityje gyveno 92 910 žmonės. Suvalkuose gyveno 22 648 žmonės.

Suskirstymas

1913 m. apskrityje buvo 15 valsčių: Andrejavo valsčius, Čostkuvo valsčius, Jeleniavo valsčius, Kadariškių valsčius, Koniecburo valsčius, Kukuvo valsčius, Mockavos valsčius, Pavluvkos valsčius, Pilypavo valsčius, Prieraslio valsčius, Seivų valsčius, Ūtos valsčius, Vižainio valsčius, Vulkos valsčius ir Žabariškės valsčius
2010 m. Dakaro ralis

Dalyviai

Iš viso dalyvauti šių metų Dakaro ralyje užsiregistravo 184 motociklų ir keturračių vairuotojai, 138 automobilių ir 50 sunkvežimių ekipažų. Tarp dalyvių nebuvo nei vieno lietuvio.

Galutiniai rezultatai

Daugiau nei dvejas savaites vykusį Dakaro ralį automobilių klasėje laimėjo Volkswagen automobiliu važiavęs ispanas Carlosas Sainzas. Visą ralio distanciją jis įveikė per 47 valandas ir 10 minučių. Nuo jo atsilikęs vos kiek daugiau nei dvi minutes finišavo jo komandos draugas katarietis Nasser Saleh Al-Attiyah. Trečias buvo dar vienas VW lenktynininkas - amerikietis M. Milleris.
Motociklų klasėje nugalėjo KTM motociklą vairavęs prancūzas Cyril Despres. Ralį jis įveikė per daugiau nei 51 valandą. Antras liko kitas KTM atstovas norvegas Pal Anders Ullevalseter, nuo lyderio atsilikęs daugiau nei valanda. Trečią vietą užėmė Aprilia motociklą vairavęs vietinis herojus čilietis F. L. Contardo.
Sunkvežimių klasėje triumfavo Kamaz vairavę rusai - pirmą vietą pelnė Vladimiro Čiagino ekipažas (bendras laikas - 55:04:47), antras - Firdauso Kabirovo ekipažas (laikas - 56:17:55). Trečias liko olando M. Van Vlieto ekipažas su Ginaf sunkvežimiu (laikas - 65:48:07).
Keturračių klasėje dominavo Yamaha lenktynininkai. Pirmas ralį įveikė argentinietis M. Patronelli (64:17:44). Antras liko kitas Argentinos atstovas A. Patronelli (66:40:43), trečias - ispanas J. M. G. Corominas (69:25:15).
Lavočkin La-7

La-7 istorija

1943 m. spalį buvo pagamintas pirmasis La-7 prototipas (La-120). Lapkritį jis pakilo į orą, vasario 16 d. prasidėjo valstybiniai bandymai. 1944 m. pavasarį naujasis naikintuvas (pavadintas La-7) pasirodė fronte – pradžioje gvardijos pulkuose, pvz., 176-ajame gvardijos naikintuvų aviacijos pulke, vėliau ir kituose. 1944 m. lapkričio mėnesį vietoje La-5FN buvo gaminami jau tik La-7.
La-7 laikomas vienu iš geriausių serijinių Antrojo pasaulinio karo fronto naikintuvų. Pasižymėjo puikiu manevringumu ir galinga ginkluote. Manoma, kad savo kovinėmis savybėmis mažuose ir vidutiniuose aukščiuose pranoko geriausius to meto sraigtinius Vokietijos, Anglijos ir JAV naikintuvus. Pasižymėjo dideliu veiksnumu, paprastu valdymu.
Iki Antrojo pasaulinio karo pabaigos pagaminti 5753 naikintuvai La-7.

Skirtumai, lyginant su La-5FN

Dydžiu ir forma La-7 mažai skyrėsi nuo La-5. La-7 turėjo metalinius sparno lonžeronus, kaip ir paskutinių serijų La-5FN. Nerviūros ir danga liko tokie patys. Metalinių lonžeronų skerspjūvis žymiai sumažėjo, tad sparnuose atsirado daugiau vietos degalų bakams. Lonžeronų masė sumažėjo apie 100 kg. Lėktuvo aerodinaminės savybės irgi žymiai pagerėjo, nes buvo pagerintos aerodinaminės radiatoriaus formos, pagal ką vizualiai galima atskirti La-7 ir La-5FN. Buvo pagerinta vidinė lėktuvo hermetizacija, nes buvo visiškai panaikinti plyšiai kapote, tarpai tarp pertvarų ir pro jas einančių vamzdžių. Dėl šių priežasčių La-7 pasižymėjo didesniu greičiu, kilimo greičiu ir didžiausiu skrydžio aukščiu.
Suvalkų laisvoji ekonominė zona

Suvalkų laisvoji ekonominė zona (lenk. Suwalska Specjalna Strefa Ekonomiczna) - viena iš 14 laisvųjų ekonominių zonų Lenkijoje. Į zoną patenka keturi miestai: Suvalkai, Geldapė, Lukas ir Grajevas. Zonos plotas yra 288,94 ha. Šioje zonoje įsikūrę apie 50 įmonių, kurios sukūrė 4000 naujų darbo vietų ir investavo 550 mln. zlotų. Valstybei priklauso 40,46% zonos ploto, 12,37% Suvalkų miestui, 32,55% Luko miestui, 14,62% Geldapės miestui. Laisvosios ekonominės zonos direktorius yra Bernard Maciulewski.
Juozas Šatas

Išsilavinimas

1960 m. Juozas Šatas baigė Vilniaus pedagoginio instituto Užsienio kalbų fakultetą, įgijo prancūzų kalbos mokytojo kvalifikaciją. 1963 m. baigė teisės studijas Vilniaus valstybinio universiteto Teisės fakultete, jam suteiktas teisininko kvalifikacinis laipsnis. 1967 m. Juozas Šatas baigė teisės krypties aspirantūrą Maskvoje, Mokslų Akademijos Valstybės ir teisės institute, apgynė teisės mokslų kandidato disertaciją, jam suteiktas teisės kandidato laipsnis (vėliau nostrifikuotas į socialinių mokslų teisės krypties daktaro).

Mokslinė, dalykinė veikla

Juozas Šatas dirbo advokatu, teisėju. Nuo 1989 m. Kauno technologijos universiteto Teisės katedros docentas, dėsto kursus Tarptautinė komercinė teisė, Tarptautinis komercinis arbitražas. Moksliniai interesai – tarptautinė privatinė (komercinė) teisė, tarptautiniai atsiskaitymai, arbitražas. Komercinės teisės vadovėlių autorius. Nuo 1996 m. Juozas Šatas – įkurto Vilniaus tarptautinio komercinio arbitražo pirmininkas.
1989 m. balandžio mėn. Lietuvos socialdemokratų partijos veiklos Lietuvoje atkūrimo iniciatyvinės grupės narys, programos rengimo komisijos narys, 1989–1991 m. LSDP tarybos narys.
Nikolajus Andrejevas (1856)

Nikolaj Andrejev (rus. Николай Андреев, liet. Nikolajus Andrejevas, 1856 m. – apie 1911 m.) – rusų architektas, vienas iš pagrindinių Lietuvos neogotikinių bažnyčių autorių. Daugelio bažnyčių bendraautoris ar darbų priežiūrą vykdęs asmuo.
Lietuvos TSR mokslų akademijos žinynas

Lietuvos TSR mokslų akademijos žinynas – tęstinis mokslo darbų leidinys, ėjęs 1947–1952 m. Vilniuje.

Istorija

Išleista devyni tomai. Tiražas 500–1500 egz.
Redaktorius Juozas Žiugžda.
Ganytojas

„Ganytojas“ – bažnyčių „Tikėjimo žodis“ ir „Tiesos žodis“ krikščioniškas laikraštis, nuo 1997 m. sausio 9 d. leidžiamas Vilniuje.

Leidinys

Laikraštis leidžiamas kas dvi savaites, šeštadieniais, vidutiniškai 700 egzempliorių tiražu (1997 m. 2000 egz.), jo apimtis – 12 puslapių. Laikraštis skiria dėmesio dabarties problemoms, krikščionybės istorijai, dvasinio gyvenimo pagrindams, įvykiams krikščioniškame pasaulyje. Taip pat jame yra puslapiai jaunimui, kartą per mėnesį kartu su laikraščiu išleidžiamas spalvotas priedas vaikams „Piemenukas“.
Redaktoriai: J. Mačiulytė, R. Šiugždinytė, V. Siniauskienė, Valdas Bačkulis.
Algimantas Urnikis

Biografija

1982 m. baigė Rietavo žemės ūkio technikumą, technikas mechanikas. UAB „Mažeikių Lyra“ direktorius.
1995 m. Lietuvos Liberalų sąjungos, 2003 m. Liberalų ir centro sąjungos narys.
1997–2000 m., 2000–2003 m. ir 2003–2007 m. Mažeikių rajono savivaldybės tarybos narys.
Mažeikių Rotary klubo narys. Sutuoktinė Dainora, duktė Jolanta.
30 Seconds to Mars

Istorija

Grupę „30 Seconds to Mars“ 1998 metais įkūrė aktorius ir dainininkas Jared Leto (vokalas, gitara) kartu su savo broliu Shannon Leto ir keliais draugais. Laikui bėgant grupės nariai keitėsi, tačiau Jared ir Shannon Leto vis dar yra grupėje. Nuo 2003 iki 2018 m. grupėje taip pat grojo gitaristas Tomo Miličević. 2007 metais grupę paliko bosistas Matt Wachter, kurio vietą pasauliniame ture užėmė kitas bosistas Tim Kelleher. Taip pat 2009 metais grupei rengiant pasaulinį turą prie jos prisijungė Braxton Olita (klavišiniai).

Muzika

Grupė didžiojoje scenoje debiutavo 2002 metais. Pirmuoju grupės hitu tapo daina "Attack". 
Grupė išleido tris albumus: 2002 m. - „30 Seconds to Mars“, 2005 m. - „A Beautiful Lie“ ir 2009 m. - "This is War".  Pirmojo albumo muzika maištingesnė, labiau alternatyvi (žr. Alternatyvus rokas), o antrojo - ramesnė ir lyriškesnė. „30 Seconds to Mars“ albumui „A Beautiful Lie“ parašė 40 dainų, iš kurių į albumą atrinko 10. Trečiasis albumas visiškai skiriasi nuo pirmųjų dviejų.
Pasak grupės narių, jų kūrybą įkvepia tokios muzikos grupės, kaip U2, The Cure, Led Zeppelin ir Pink Floyd“.

Gerbėjai

„30 Seconds to Mars“ turi nemažai gerbėjų, kurie yra susibūrę į draugijas, pavyzdžiui, „Echelon“ ir „The Mars Army“. Šios draugijos nėra oficialios, jų nariai stengiasi populiarinti grupės muziką savo šalyse ir miestuose. Aktyviai kuriasi Lietuvos ir Baltijos šalių „Echelon“ draugijos.